  Виталий Пронин Эгра ёросысь Сэпысь Алексей ЛЕКОМЦЕВ — кылбурчи но, крезьгурчи но, арганчи но, кырӟась но, ансамбльёсын кивалтӥсь но... Со гожтӥз ни 300-лэсь уно кырӟанъёс, солэсь но ятыр кылбуръёс. Кылем арын вормемын «Кенеш» журналлэн литературной конкурсаз. 2 ар талэсь азьло ёрос библиотеказы поттӥз «Мыным витён потэ ческыт»  кылбуръёсын бичетсэ. Алексей ЛЕКОМЦЕВ  Туспуктӥз М. ЕгоровФутбол но крезьгур куспын Эгра ёросысь Удмурт Лоза гуртын вордскем Алексейлы пичи дырысеныз ик удалтӥз, шуыны луоз. 3-тӥ классын дышетскыкуз, элькунлэн котькуд сэрегаз тодмо вал ини: Ижын усьтӥськемын быгатӥсь удмурт нылпиослы искусствоосъя элькун школа-интернат. Соку пичи пилы дышетӥсез дэмлам: тынад куараед зол, оскалты отчы мыныны. — Туж дышетскеме потэ вал отын, — вера Алексей. — Удмурт Лозаысь эшеным ӵошен мынӥмы, сое кутӥзы, монэ — ӧз. Но мынам гуртысь кошкеме туж зол потэ вал. Сямы сыӵе: мае ке малпай ке, пумозяз мыно, огпол ӧз пӧрмы ке, иське, кыкетӥзэ мыно. Кыкетӥяз эскерисьёс Эграла лыктӥзы, татысен но ӧз басьтэ. Сӥзьыл Кушьяла шор ёзо школае дышетскыны мыноно луиз, нош октябре телеграмма вуиз: ӧтиськомы тӥледыз дышетскыны искусствоосъя элькун школа-интернатэ. Бурдъяськи но лобӟи. Ижын мӧзмыны эрик ӧй вал. Гуртэ толэзьлы огпол гинэ бертылӥ ке но, мӧзмемме ӧй валалля, тросэз таин сэрен берен гуртъёсазы кошкылӥзы ук. Дышетскимы интернатын анай-бубытэк кылем пиналъёсын ӵош, улӥмы гинэ пӧртэм блокъёсын. Сиротаос спортъя секциосы, футболэн шудыны ветло вал. Мон но пӧлазы кариськи. Озьы мынам улонэ крезьгур но футбол куспын люкиськиз. Урокъёс бере Алексей сиротаосын ӵош футболэн шудылӥз, бӧрысь эшъёссэ но дышетылӥз, уго куд-огез, мар со угловой, пенальти, аут но уг тодо вал. Сӥзьыл школаын ӵошатсконъёс ортчылӥзы. Удмурт пиналъёс но асьсэлэсь командазэс кылдытӥзы, 8-тӥ-11-тӥ классъёс пӧлын ваньзэ вормизы. — Соку сиротаос милемыз тышканы ӧдъяло вал ни, — тодаз вае Алексей. — Ми сиротаосын ӵош футболэн шудыны элькунысь, Россиысь ӵошатсконъёсы потаны кутскимы, командамы 3 пол Анапае ветлӥз, но мон огпол гинэ вуи. Кыкетӥ араз, корка пуктӥськомы шуыса, гуртысь ӧз лэзе, раствор лэсьтоно, кирпич нуллоно, пе. Нош 3-тӥяз лэзизы но, командае вазьгес кошкем — бере кыли. Школа-интернатын дирижёрлы дышетски. Огласянь, урод вал, асьмелы бырйыны ӧз сётэ, кин кырӟась, кин эктӥсь, кин дирижёр луоз шуыса. Но мукет ласянь, ми ваньмы огазьын улӥмы, огез кырӟа, мукетыз бордаз ик баянэн, арганэн шудэ, ог-огмылэсь ваньмызлы дышетскимы. Мон арганэн ӝыны ар шудыны дышетски, специализацие фортепиано вал, но та инструментъёсынлэсь устогес али баянэз кыскасько. Со мыным сюлэмъя но, ужын но кулэ луэ, арганэн вань кырӟанъёсты уд шуды. Кылбуре вуттӥз «висён» Иж котьмаин гочатэ: татын тон улонэз дуртӥз юыны быгатӥськод. Огпол шыпыт но крезьгурась Алексейлэн чечы улоназ тэкит шапык усиз: Алексей тодматскиз шудон автоматъёсын. Егит пияшлы 1 но ӝыны ар гинэ дышетскыны кылемын на вал, но «выль висёнэн» йырин солы дышетсконзэ куштоно но гуртаз бертоно луиз. — Секыт мыным со сярысь вераны, возьыт но… — синъёссэ улэ лэзе Алексей. — Мон сомында адямилэсь осконзэ быдтӥ. Дышетӥсе Надежда Каримуллина туж визьмо, йӧно кышномурт вал, со дышетӥз сыӵе бадӟым адямиосты, кылсярысь, Удмуртиысь симфонической оркестрлэсь валтӥсь дирижёрзэ Андрей Гордеевез. Огпол шорам учке но юа: Алексей, тон уд гожъяськиськы-а? Гожъяськисько, шуисько. Тон, пе, трос уд вераськиськы, лачмыт, зӥбыт, ас пушкад, сыӵе адямиос туж быгатӥсесь. Та кылъёсыныз сюлэмам пыриз кадь. Дышетӥселы пичиен-пичиен возьматъяны кутски удмурт кылысь ӟуче берыктэм кылбуръёсме. Но улонэ тӥяськиз шудон автоматъёсын йырин. Дышетскем ӧвӧл, уж ӧвӧл. Малпай, кылбур гожъяса, коньдон потто. Гожъяськи, гожъяськи — тетраде зӧк луиз. Мынӥ Удмуртиысь Писательёслэн огазеяськоназы, Никвлад Самсонов доры. Коньдон шедьтӥд ке, кылбур бичеттэ поттомы, шуиз. Но али валасько: кыӵе лябесь вал мынам со ужъёсы. Ярам коть, коньдонэ ӧй вал. Али сокем мылкыды ӧвӧл ни книга поттыны. Кылем арын «Удмуртия» издательствоын потэм удмурт литературая антологие но соин сэрен ӧз пыртэ, йӧнала книгае ӧвӧл шуыса. 2 ар талэсь азьло Эгралась ёрос библиотека поттӥз «Мыным витён потэ ческыт» пичи книгаме, 10 кырӟанъёсы печатламын нылпиослы чаклам «Лэйкась гуръёс» бичетын. Ассэ шедьтӥз Сэпын Трос аръёс ӵоже Алексейлэн улоназ котьмар вал: нырысь ужаз Сундурысь культурая юртын, вуылӥз Волгоград пала но. Солань-талань кыстаськыса, сюлмыз берен кыскиз вордскем палъёсаз. — Егит дыръям лыдӟи вал: адями 40 аресказ гинэ визьмаське. Соку та кылъёсты йырам ӧй поны, но озьы ик луиз! — вера Алексей. — Волгоградын калык умой, но мыным ӧз яра, соос ас пушказы гинэ пӧзё, калыкен уг ужало, улосвыл ӵошатсконъёсы уг пыриськыло шуыса. Мон асме, ужме калыктэк уг адӟиськы. Кырӟан, кылбур гожтӥсько ке, малы мон сое ватыса возём? Калыклы сётэм потэ! Сэпе лыктыкум, мон соку ик верай, аслэсьтым интыме шедьтӥ шуыса. Котьку но котькытын кылӥське вал, татын ужась, кырӟась калык, татын удмуртлык возиське шуыса. Али, жаляса верано, сэпъёс но син азьын ӟучомо. Ӟуч сямен калык монтэк но кырӟаны быгатоз, кыӵе но фонограммаос али ӧвӧл, нош удмуртъёссэ шедьты ай. Али секыт со ласянь: ачид кылбур, крезьгур ӧд гожты ке, сое ачид ик ӧд быдэсты, аранжировка ӧд лэсьты, кырӟасез ӧз шедьты ке, кырӟанэд калык пӧлы уз вӧлмы. Уг шӧдӥськы мон Удмуртиысь Крезьгурчиослэн союззылэсь но юрттэтсэ, нош со туж кулэ вылэм. Уг тырмо крезьгурчиос куспын дышетсконъёс, пумиськылонъёс. Мылкыд пуксе: кырӟан гожъяськод-гожъяськод, нош со нокинлы но кулэ ӧвӧл. с — Кылбуран мыным ужаны, малпаськыны юрттэ. Удмурт кыл сыӵе узыр вылэм, словарез бугыръякум, паймисько, кӧня тодмотэм кылъёс на! Куддыр, кылъёсын шудэм, шузияськем потыса но, кылбурасько, куддыр инкуазь сярысь аспӧртэм гожтэм потэ. Кудзэ кылбурме, кырӟанме калык синйылтэ, соиз ик дуно потэ. Огез кенак али «Капчи мылкыд» коллективе ветлэмысь дугдыны малпа вал ни, выль кырӟанме гожтӥ но, шуэ: таӵе кырӟан вань дыръя кызьы уд кырӟа? Огпол Эгра ёросысьтымы тодмо писатель Генрих Перевощиков пумиськон ортчытӥз вал. Со вераз: шӧдӥськоды ке, гожъяськытэк улыны быгатӥськоды шуыса, иське, эн ик кутскылэ. Нош мон уг быгатӥськы! Мария Векшина  